Her dundrer toget gjennom markedet - flere ganger om dagen
Markedet, som ligger sørøst for Bangkok, har blitt en turistattraksjon som følge av togene som passerer gjennom markedet flere ganger om dagen, skriver AFP. Maeklong markedet er tilsynelatende som alle andre markeder; det er travelt og tett mellom salgsbodene. Men det er altså en ting som skiller det fra andre markeder og som fører til at turister strømmer til. Hver dag - flere ganger om dagen - passerer nemlig rutetoget gjennom det travle markedet. Dermed må selgerne kaste seg rundt, rydde unna disker med frukt og grønnsaker og trekke inn persiennene slik at toget kan passere. Straks toget har passert er alt tilbake til det normale på et blunk, og togskinnene er på nytt fylt med varer og markedets kunder.
Hver dag må markedet utenfor Bangkok pakkes sammen i hui og hast før toget dundrer gjennom.